
Javni razpis Obnova planinskih objektov na obmejnih problemskih območjih

ODGOVORI NA VPRAŠANJA


17. Ali so stroški helikopterskega transporta gradbenega materiala, opreme in orodja upravičen strošek materialne naložbe, kadar je planinski objekt brez cestnega dostopa in je helikopterski prevoz edini možni način dostave za izvedbo upravičenih gradbenih, obrtniških in inštalacijskih del? Ali mora biti tak strošek v ponudbi in računu izvajalca izkazan kot sestavni del posameznega sklopa del ali je lahko prikazan kot ločena postavka?

Odgovor:
V kolikor je strošek transporta postavka na računu za nakup opreme ali postavka gradbene situacije, potem je upravičen. Lahko je prikazan kot ločena postavka. 

18. Prosimo za naslednja pojasnila:
a) V odgovorih na vprašanja (2. sklop) ste pojasnili, da se pri objektu, ki obratuje po predhodnem dogovoru, šteje, da se dejavnost izvaja, pri zaprtem objektu pa se presoja glede na vzrok zaprtja. Prosimo za presojo za primer, ko je vzrok zaprtja za širšo javnost poškodovanost objekta po potresu in odsotnost uporabnega dovoljenja, objekt pa se po predhodnem dogovoru občasno uporablja za brezplačno prenočevanje. Ali objekt izpolnjuje pogoj za prijavo?

Odgovor:
Če je objekt zaprt zaradi poškodovanosti v potresu, se šteje, da se dejavnost v objektu ne izvaja.

b) Ali se šteje, da se dejavnost v planinskem objektu dejansko izvaja, tudi če se ne zaračunava nikakršnih storitev (točka 5.6, 2. posebni pogoj)?

Odgovor:
Planinski objekti v prvi vrsti zagotavljajo zavetje in varnost planincem ter omogočajo počitek, prehrano in prenočišče. Plačilo teh storitev ni pogoj, da se dejavnost dejansko izvaja (v bivaku se lahko prenoči, pa se te storitve običajno ne plača). Brez konkretnejših podatkov težko odgovorimo.

c) Ali se lahko na javni razpis prijavi planinski objekt, ki na dan oddaje vloge nima veljavnega uporabnega dovoljenja (za izvedbo načrtovane investicije GD ni potrebno), če ga bo prijavitelj pridobil in ministrstvu predložil v roku iz točke 7.4 javnega razpisa? Pogoj za pridobitev UD je ravno sanacija objekta.

Odgovor:
Odvisno zakaj objekt nima uporabnega dovoljenja. Uporabno dovoljenje je obvezno za vse objekte, zgrajene na podlagi gradbenega dovoljenja po letu 1967. Če je bil objekt zgrajen pred 31. 12. 1967, se šteje, da ima pridobljeno gradbeno in uporabno dovoljenje in se lahko prijavi. Pogoj za prijavo je, da se dejavnost v objektu dejansko izvaja. Za izvajanje dejavnosti v objektu oz. uporabo objekta pa potrebuješ uporabno dovoljenje, kadar po zakonu velja obveznost pridobitve takega dovoljenja.

19. Ali je DDV upravičen strošek če si ga prijavitelj ne more poračunati? DIIP se pripravi pri vsakem prijavitelju in v našem primeru ga potrdi predsednik društva?

Odgovor:
DDV v nobenem primeru ni upravičen strošek, prav tako so neupravičen strošek tudi vsi drugi davki ali dajatve. Investicijski dokument (DIIP oz. IP) je obvezna sestavina vloge, potrdi ga odgovorna oseba prijavitelja (v primeru društva je to zakoniti zastopnik društva).
